b'\n_START_ARTICLE_\nBohemund I.\n_START_PARAGRAPH_\nBohemund I. (engleski Bohemond of Otranto, francuski Boh\xc3\xa9mond de Tarente) (ro\xc4\x91en oko 1057., umro 1111.), sin Roberta Guiscarda; vojvoda od Taranta, istaknuti sudionik Prvoga kri\xc5\xbearskog rata. Od 1098. knez od Antiohije. Da sa\xc4\x8duva za sebe Antiohiju, ratovao s Bizantom i Seld\xc5\xbeucima, koji su ga i zarobili. Vrativ\xc5\xa1i se iz zarobljeni\xc5\xa1tva, u Italiji organizira (1104.) nove \xc4\x8dete za vojni pohod na Istok. Godine 1107. ulazi ponovno u rat s Bizantom, ali je, nakon neuspjele opsade Dra\xc4\x8da, bio prisiljen sklopiti mir s carem Aleksijem I. (1108). Pripremaju\xc4\x87i se na novu vojnu, umro je u Pugli.\n_START_SECTION_\n\xc5\xbdivotopis\n_START_PARAGRAPH_\nSin Roberta Guiscarda i njegove prve \xc5\xbeene Alberade, Bohemund je kr\xc5\xa1ten kao Marko, ali je dobio nadimak po legendarnom divu Bohemundu. Nadimak mu je pristajao jer je bio idealno visok i sna\xc5\xbean vitez, u rije\xc4\x8dima suvremenika "\xc4\x8dudesna pojava". Njegov dje\xc4\x8da\xc4\x8dki dom bio je u ju\xc5\xbenoj Italiji, gdje je njegov otac, Robert, normanski pla\xc4\x87enik do\xc5\xa1ao i postao vojvoda Apulije i Kalabrije. Tu se Bohemund uklju\xc4\x8dio u ratove svoga oca i iskazao se kao borac i vo\xc4\x91a. Bohemundovo djetinjstvo je slabo zabilje\xc5\xbeeno, pa \xc4\x8dak i to\xc4\x8dan datum ro\xc4\x91enja nije poznat. Godine 1079. postao je zapovjednikom postrojbe vojske svoga oca. U me\xc4\x91uvremenu je njegova ma\xc4\x87eha, Sigelgaita, rodila nasljednika, Rogera Borsu. Bohemund je bez sumnje rano u \xc5\xbeivotu osjetio da ne\xc4\x87e imati ba\xc5\xa1tinu zbog polubrata i da \xc4\x87e morati tra\xc5\xbeiti zemlji\xc5\xa1te i bogatstvo u oslabljenom Bizantskom Carstvu._NEWLINE_Godine 1081. Bohemund je kao zapovjednik o\xc4\x8deve vojske zauzeo Avlonu, grad ju\xc5\xbeno od Dra\xc4\x8da. Iste godine, Aleksije I. Komnen postao je bizantski car i prijetnja Normanima. Vi\xc5\xa1e od tri desetlje\xc4\x87a trajalo je rivalstvo izme\xc4\x91u Bohemunda i Aleksija. U po\xc4\x8detnoj borbi, od 1081. do 1085., Bohemond i njegov otac do\xc5\xa1li su jako blizu zauzimanju zapada gr\xc4\x8dkoga carstva. Normanska vojska izvojevala je nekoliko sjajnih pobjeda, ali je Aleksije istjerao Bohemunda iz Larise u Tesliji 1083., a smrt Roberta Guiscarda 1085. godine ostavila je Bohemunda bez ba\xc5\xa1tine i s malo nade za uspjeh protiv Bizanta. Sljede\xc4\x87e \xc4\x8detiri godine, Roger Borsa dopustio je Bohemundu da stekne upori\xc5\xa1te u Bariju, gdje je \xc4\x8dekao jo\xc5\xa1 jednu priliku za napad na Aleksija._NEWLINE_Prilika je do\xc5\xa1la kada je papa Urban II. pokrenuo Prvi kri\xc5\xbearski rat u studenom 1095. godine, nude\xc4\x87i nagradu na ovom i onom svijetu za one koji su otjeraju Saracene sa Svetog groba. Kad je rije\xc4\x8d do\xc5\xa1la do Bohemunda, krenuo je prema Istoku. On i mali odred Normana prije\xc4\x91o\xc5\xa1e gr\xc4\x8dku zemlju zimi 1096.-1097. s nekoliko incidenata. Pri prolazu kroz Carigrad, iz predstro\xc5\xbenosti, uspostavio je prijateljske odnose s carem Aleksijem. Potonji je uspio dobiti zakletve ve\xc4\x87ine kri\xc5\xbearskih vo\xc4\x91a, uklju\xc4\x8duju\xc4\x87i i Bohemunda, te im pomogao prije\xc4\x87i Bospor. Po\xc5\xbeurivao ih je obe\xc4\x87anjima pomo\xc4\x87i ako vrate suverenitet caru nad neko\xc4\x87 bizantskim teritorijem koji su dr\xc5\xbeali muslimani. U narednim kampanjama protiv Turaka Seld\xc5\xbeuka, Bohemund se istaknuo u Niceji, Dorileji i Antiohiji, koju je opsjedao od listopada 1097. do 3. lipnja 1098. godine. Grad Antiohija pao je u kri\xc5\xbearske ruke zahvaljuju\xc4\x87i njegovoj lukavosti i pregovorima s izdajnikom. Nakon kratkog i neuspje\xc5\xa1nog turskog protuudara, tijekom kojeg je Bohemund vi\xc5\xa1e-manje preuzeo zapovjedni\xc5\xa1tvo, kri\xc5\xbeari su pregrmili ljeto i jesen._NEWLINE_Kad je kri\xc5\xbearska vojska nastavila dalje na jug prema Jeruzalemu u sije\xc4\x8dnju 1099., Bohemund je ostao de facto vladar Antiohije, iako njegov zahtjev nije bio otvoreno podr\xc5\xbean zbog straha od kr\xc5\xa1enja zakletve Aleksiju. Normanski vojvoda nije sudjelovao u zauzimanju Jeruzalema, ve\xc4\x87 je, zbog nastupa, kasnije otputovao do Svetoga groba. Odlaskom mnogih kri\xc5\xbeara u svoje domovine, Bohemund je ostao u Antiohiji. \xc4\x8cini se kako je Bohemund 1100. bio predodre\xc4\x91en za uspostavljanje velike kne\xc5\xbeevine u Antiohiji; imao je dobar teritorij, dobar strate\xc5\xa1ki polo\xc5\xbeaj i sna\xc5\xbenu vojsku. Ipak, morao se suo\xc4\x8diti s dvije velike sile: Bizantskim Carstvom, koje je zahtijevalo sva njegova podru\xc4\x8dja i jake muslimanske kne\xc5\xbeevine na sjeveroistoku Sirije. Izme\xc4\x91u ove dvije sile, nije uspio. Pogrije\xc5\xa1io je krenuv\xc5\xa1i u rat protiv emira Sebasteje (dana\xc5\xa1nji Sivas u Turskoj), sjeverno od Antiohije. Upao je u zasjedu i dr\xc5\xbean je u zarobljeni\xc5\xa1tvu mjesecima. Oslobo\xc4\x91en 1103., vratio se Antiohiji i njezinim problemima._NEWLINE_Za dvije godine Bohemundova zarobljeni\xc5\xa1tva, regent Antiohije je bio Tankred, njegov ne\xc4\x87ak, koji je s Bohemundom krenuo u kri\xc5\xbearski rat. Tankred se istaknuo u Ciliciji, gdje je zauzeo Tarz od Turaka Seld\xc5\xbeuka i do\xc5\xa1ao u sukob s drugim istaknutim kri\xc5\xbearom, Baldvinom iz Boulogne (koji \xc4\x87e poslije postati prvi jeruzalemski kralj)._NEWLINE_Odigrao je istaknutu ulogu u ve\xc4\x87ini velikih bitaka kri\xc5\xbearskog rata, a nakon osvajanja Jeruzalema (1099.) dobio je titulu kneza Galileje. Nakon \xc5\xa1to se Bohemund vratio u Europu 1104. godine, Tankred je trajno postao regent Antiohije, a tako\xc4\x91er i Edese od 1104. do 1108. Postao je glavni latinski velika\xc5\xa1 sjeverne Sirije. Stalno je ratovao s Turcima i Bizantincima sve do svoje smrti (1112.)._NEWLINE_Godine 1105. Bohemund je do\xc5\xa1ao u Bari po poja\xc4\x8danja za borbu s Bizantincima. U rujnu 1105. do\xc5\xa1ao je u Rim i razgovarao s papom, a potom u ranu 1106. putovao kroz Francusku. Djeca su nazivana po njemu, mase su ga \xc4\x8dule kako denuncira perfidnog Aleksija, a sveti\xc5\xa1ta su primila relikvije iz njegovih ruku. U prolje\xc4\x87e 1106. Bohemund se o\xc5\xbeenio Konstancom, k\xc4\x87erkom francuskog kralja Filipa I._NEWLINE_Bohemund, koji je prije 30 godina bio bez zemlje, sada je bio na vrhuncu svoje karijere. Do rujna 1107. bio je spreman pokrenuti svoj kri\xc5\xbearski rat protiv Bizantinaca, a u roku od mjesec dana do\xc5\xa1ao je s velikom vojskom u Avlonu. U idu\xc4\x87im mjesecima, Dra\xc4\x8d se \xc4\x8dvrsto dr\xc5\xbeao protiv Normana, a Bohemund se susreo i s drugim nesre\xc4\x87ama na tom podru\xc4\x8dju. Tra\xc5\xbee\xc4\x87i izlaz iz slijepe ulice, Aleksije, koji je \xc5\xbeelio okon\xc4\x8dati rat, ponudio je Bohemundu Antiohiju i neke druge gr\xc4\x8dke gradove u zamjenu za njegov vazalni polo\xc5\xbeaj. Prihva\xc4\x87aju\xc4\x87i ove uvjete, Bohemund je pretrpio poni\xc5\xbeenje iako je zadr\xc5\xbeao kontrolu nad Antiohijom._NEWLINE_Godine koje slijede nakon sklapanja ovoga nepovjerljivog mira slabo su zabilje\xc5\xbeene. Konstanca je Bohemundu rodila dva sina, od kojih je Bohemund II. poslije postao knez Antiohije. Bohemund je vjerojatno poku\xc5\xa1ao okupiti jo\xc5\xa1 jednu vojsku, ali ti napori su prekinuti njegovom smr\xc4\x87u 1111. godine. Njegova borba s Bizantom je zavr\xc5\xa1ena, a slijedio ga je njegov suparnik Aleksije, koji je umro 1118. godine. Dobiv\xc5\xa1i nadimak po divu, Bohemund se borio protiv divovskih izgleda, a nasljednicima je ostavio jednu od najva\xc5\xbenijih kri\xc5\xbearskih dr\xc5\xbeava, Kne\xc5\xbeevinu Antiohiju. Povijest ga pamti kao zgodnog mu\xc5\xa1karca, genijalnog ratnika i nadarenog diplomata. Uz to, bio je i podmukao, obmanjiv i ambiciozan.'